### Resumé

Den 1. oktober 2025 vedtog Byrådet Kommuneplan 2025-2037 for Vejle Kommune og [adresse]. Den 11. november 2025 har Planklagenævnet kendt en del af Kommuneplan 2025-2037 ugyldig på grund af manglende miljøvurdering. For at rette op på dette er der udarbejdet et forslag til et kommuneplantillæg med tilhørende miljøvurdering for den del, som ikke allerede er miljøvurderet. Tillægget skal supplere den gældende kommuneplan, så den bliver i overensstemmelse med den kommuneplan som blev vedtaget den 1. oktober 2025. Forslaget foreslås udsendt i en 8 ugers høring.

### Sagsfremstilling

Kommuneplan 2025-2037 blev vedtaget af Byrådet den 1. oktober 2025. Forinden vedtagelsen havde et forslag med tilhørende miljøvurdering været i offentlig høring. Miljøvurderingen omhandlede hovedstruktur og retningslinjer, som er udarbejdet i fællesskab med de andre kommuner i [adresse], samt nye arealudlæg og ændrede rammer til byudvikling. For en række justeringer som kun omhandlede Vejle Kommune traf Byrådet den 11. december 2024 afgørelse om på baggrund af en miljøscreening, at disse justeringer ikke skulle miljøvurderes. Denne afgørelse blev påklaget.

Den 11. november 2025 ophævede Planklagenævnet kommunens screeningsafgørelse og erklærede den del af kommuneplanen ugyldig, fordi den ikke var miljøvurderet.  Denne del er nu erstattet af plangrundlaget fra Kommuneplan 2021-2033.

Den kommuneplan, som gælder lige nu, bygger derfor dels på de nye arealer til byudvikling, der er tilføjet kommuneplanen, dels på det, der er udarbejdet i samarbejde med Trekantkommunerne, og dels på afsnit fra Kommuneplan 2021-2033.

Forvaltningen vurderer ikke, at den nuværende situation indebærer forsinkelser eller ændringer af igangværende eller planlagte byggeprojekter der baserer sig på vedtagne eller igangværende lokalplaner.

For at rette op på den manglende miljøvurdering er der nu udarbejdet et kommuneplantillæg med tilhørende miljøvurdering af det indhold, som blev kendt ugyldig, bilag 1 og bilag 2.

For læsbarhedens skyld har forvaltningen valgt at medtage hele tekstafsnit og ikke kun ændringerne i forhold Kommuneplan 2021-2033 i de tilfælde, hvor der er tale om mindre justeringer, som f.eks. ved beskrivelserne af landsbyerne. Kommuneplantillægget er derfor på 267 sider. Første halvdel af disse sider omfatter alene beskrivelser af kommunens overordnede visioner og mål for den fysiske udvikling af kommunen, beskrivelser af hovedstruktur samt beskrivelser af alle byer og bydele. Anden halvdel indeholder retningslinjer, blandt andet for Naturen Først, strategisk planlægning i centerbyerne og en redegørelse for detailhandel. Dertil kommer generelle rammer for f.eks. boliger og erhverv samt mindre rettelser i rammetekster og afgræsninger, bl.a. nogle landsbyer og andre mindre rammeændringer

Da Kommuneplan 2025-2037 var i høring i foråret 2025, blev der indsendt mere end 150 indsigelser. Heraf drejede kun to sig om indhold, som nu indgår i kommuneplantillægget. Disse drejede sig om en ændring af landsbyrammen ved [adresse]. De øvrige indsigelser drejede sig om indhold, der er blevet behandlet i forbindelse med godkendelse af den nuværende gældende Kommuneplan 2025-2037.

Forvaltningen foreslår at udsende forslag til Kommuneplantillæg 1 i en 8 ugers offentlig høring. Hvis kommuneplantillægget efterfølgende vedtages, vil Kommuneplan 2025-2037 have samme indhold som den kommuneplan, der blev vedtaget den 1. oktober 2025.

Forvaltningen har undervejs søgt ekstern juridisk konsultation og har fået positiv tilkendegivelse i forhold til fremgangsmåden med et kommuneplantillæg.

**Kommuneplantillæggets indhold**

Kommuneplantillægget har samme opbygning som Kommuneplan 2025-2037 med tre hovedafsnit – ”Vision, mål og strategier”, ”Hovedstruktur og retningslinjer” samt ”Kommuneplanrammer”.

Under ”Vision, mål og strategier” er genindsat de afsnit, som beskriver mål, visioner og strategier, som Vejle Kommune arbejder efter og som har betydning for den fysiske udvikling af kommunen. En del af disse afsnit er baseret på Planstrategi 2023.

Afsnittet om ”Hovedstruktur og retningslinjer” indeholder opdaterede beskrivelser af kommunens hovedstruktur og af byer og bydele. Lokale retningslinjer om naturen først, byomdannelse, strategisk midtbyplanlægning for centerbyerne, afgrænsede landsbyer, som var nye eller ændrede i Kommuneplan 2025-2037, er medtaget i kommuneplantillægget. Endvidere omhandler afsnittet den opdaterede detailhandelsredegørelse i forhold til Kommuneplan 2021- 2033 samt en beskrivelse af synergiområder for skovrejsning.

I ”Kommuneplanrammer” er der under generelle rammer genfremsat bestemmelser om bl.a. differentierede grundstørrelser, naturindhold og vandhåndtering. Tillægget indeholder desuden mindre justeringer af specifikke rammer. Ændringerne er beskrevet i bilag 3.

**Offentlighedsfasen**

Forslag til kommuneplantillæg nr. 1 foreslås udsendt i offentlig høring fra den 19. december 2025 til den 13. februar 2026.

### Klima og resiliensvurdering

Kommuneplanen er en overordnet plan for arealanvendelsen, som bl.a. omhandler byudvikling, naturområder, vedvarende energianlæg og klimatilpasning. I de generelle rammer er fastsat bestemmelser, som skal give en mindre CO2-udledning, fordi fodaftrykket for de nye boliger bliver nedsat. I de nye erhvervs-og boligrammer er der desuden stillet krav til et større naturindhold, der skal tænkes sammen med vandhåndtering.

### Sagens videre forløb

Sagen skal behandles på Byrådsmødet den 17. december 2025.

### Historik

**Kommunaldirektøren indstiller, 17. december 2025 pkt. 316:**

at forslag til Kommuneplantillæg nr. 1 til Kommuneplan 2025-2037 sendes i offentlig høring fra 19. december 2025 til den 13. februar 2026.

**Beslutningen fra Økonomiudvalget 17. december 2025 pkt. 316:**

Anbefales.

### Beslutning

Godkendt.

Fraværende: Britta Christensen. I stedet mødte Ørni Jørgensen.

Fraværende: Ditte Lund.